IECHYD PLANHIGION, CYMRU Enwi, cychwyn a chymhwyso 1 1 Enw'r Rheoliadau hyn yw Rheoliadau Iechyd Planhigion (Ffioedd Arolygu Mewnforio) (Cymru) 2006 a deuant i rym ar 1 Chwefror 2006. 2 Mae'r Rheoliadau hyn yn gymwys o ran Cymru. Dehongli 2 Yn y Rheoliadau hyn— ystyr “y Gyfarwyddeb” (“ the Directive ”) yw Cyfarwyddeb y Cyngor 2000/29/EC dyddiedig 8 Mai 2000 , fel y'i diwygiwyd ddiwethaf gan Gyfarwyddeb y Comisiwn 2005/15/EC dyddiedig 28 Chwefror 2005 , ar fesurau gwarchod yn erbyn cyflwyno organeddau sy'n niweidiol i blanhigion neu i gynhyrchion planhigion i'r Gymuned ac yn erbyn eu lledaenu o fewn y Gymuned; ystyr “cynnyrch planhigyn” (“ plant product ”) yw'r ystyr sydd i “plant product” yn Erthygl 2(1)(b) o'r Gyfarwyddeb; ystyr “gwiriad adnabod” (“ identity check ”) yw'r ystyr sydd i “identity check” yn erthygl 13a(1)(b)(ii) o'r Gyfarwyddeb; ystyr “gwiriad dogfennol” (“ documentary check ”) yw'r ystyr sydd i “documentary check” yn Erthygl 13a(1)(b)(i) o'r Gyfarwyddeb; ystyr “gwiriad iechyd planhigion” (“ plant health check ”) yw'r ystyr sydd i “plant health check” yn erthygl 13a(1)(b)(iii) o'r Gyfarwyddeb; ystyr “llwyth” (“ consignment ”) yw'r ystyr sydd i “consignment” yn erthygl 2(1)(p) o'r Gyfarwyddeb; ystyr “oriau gwaith yn ystod y dydd” (“ daytime working hours ”) yw unrhyw amser rhwng 8.30 a.m. a 5.00 p.m. ar unrhyw ddiwrnod ac eithrio dydd Sadwrn, dydd Sul, Dydd Nadolig, Dydd Gwener y Groglith neu ddiwrnod sydd yn wŷl y banc o dan Ddeddf Bancio a Masnachu Ariannol 1971 yng Nghymru; ystyr “planhigyn a fwriedir ar gyfer ei blannu” (“ plant intended for planting ”) yw'r ystyr sydd i “plant intended for planting” yn erthygl 2(1)(d) o'r Gyfarwyddeb; ystyr “planhigyn” (“ plant ”) yw'r ystyr sydd i “plant” yn erthygl 2(1)(a) o'r Gyfarwyddeb; ac ystyr “trydedd wlad” (“ third country ”) yw gwlad neu diriogaeth heblaw un o fewn y Gymuned Ewropeaidd. Llwythi y mae'r Rheoliadau hyn yn gymwys iddynt 3 Mae'r Rheoliadau hyn yn gymwys i lwythi o blanhigion, cynhyrchion planhigion a phethau eraill o ddisgrifiad penodedig yng ngholofn gyntaf Atodlen 1 a laniwyd yng Nghymru o drydedd wlad, ac y mae'n ofynnol yn ôl erthygl 13d(1) o'r Gyfarwyddeb i Aelod-wladwriaethau godi ffioedd ffytoiechydol ynglŷn â hwy i gwrdd â'r costau sy'n digwydd oherwydd gwiriadau dogfennol, gwiriadau adnabod a gwiriadau iechyd planhigion. Ffioedd 4 1 Rhaid i fewnforiwr llwyth y mae'r Rheoliadau hyn yn gymwys iddo dalu'r ffioedd a bennir yn y rheoliad hwn i Gynulliad Cenedlaethol Cymru. 2 O ran gwiriad iechyd planhigion a wneir ar unrhyw lwyth o blanhigion, cynhyrchion planhigion neu bethau eraill ac eithrio llwyth o blanhigion neu gynhyrchion planhigion y mae paragraff (3) yn gymwys iddo— a y ffi a bennir yn nhrydedd golofn Atodlen 1 ar gyfer gwiriad a wneir yn ystod oriau gwaith yn ystod y dydd; neu b y ffi a bennir ym mhedwaredd golofn yr Atodlen honno ar gyfer gwiriad a wneir y tu allan i'r oriau hynny fydd y ffi sy'n daladwy. 3 O ran gwiriad iechyd planhigion a wneir, neu y byddai wedi bod yn ofynnol ei wneud heblaw am Erthygl 13a(2) o'r Gyfarwyddeb (sy'n darparu ar gyfer gwneud gwiriadau o'r fath yn llai aml) ar lwyth o unrhyw blanhigion neu o gynhyrchion planhigion a restrir yng ngholofn gyntaf Atodlen 2 ac sy'n tarddu o wlad a restrir yn nhrydedd golofn yr Atodlen honno, y ffi sy'n daladwy, yn unol ag Erthygl 13d(2) o'r Gyfarwyddeb— a yw'r ffi a bennir ym mhedwaredd golofn Atodlen 2 ar gyfer gwiriad a wneir yn ystod oriau gwaith yn ystod y dydd; a b yw'r ffi a bennir ym mhumed golofn yr Atodlen honno ar gyfer gwiriad a wneir y tu allan i'r oriau hynny. 4 O ran gwiriad dogfennol neu wiriad adnabod a wneir ar unrhyw lwyth y ffi sy'n daladwy yw'r ffi a bennir ar gyfer y gwiriad hwnnw yn nhrydedd golofn Atodlen 3. Llofnodwyd ar ran Cynulliad Cenedlaethol Cymru o dan adran 66(1) o Ddeddf Llywodraeth Cymru 1998 D. Elis-Thomas Llywydd y Cynulliad Cenedlaethol 31 Ionawr 2006